Сьвінка Пэпа

**«Сьві́нка Пэ́па»** () — брытанскі анімацыйны тэлевізыйны сэрыял для дашкольнікаў, створаны студыяй Astley Baker Davies і ўпершыню прэзэнтаваны 31 траўня 2004 року. За гэты час выйшлі чатыры сэзоны.

Галоўная гераіня сэрыялу — Пэпа, антрапаморфная сьвінка, якая мае сям’ю і сяброў. Усе ейныя сябры — розныя віды сысуноў такога самага ўзросту, як і Пэпа; а сябры ейнага малодшага брата Джорджа — такога, як і ён. У сэрыях паказаныя штодзённыя заняткі дзяцей: наведваньне дашкольнае групы, паходы на купаньне, наведваньне бабулі зь дзядуляй, стрыечных братоў, гульні на дзіцячай пляцоўцы ці катаньне на роварах.

Пэрсанажы носяць вопратку, жывуць у хатах і кіруюць машынамі, але ўсё ж валодаюць пэўнымі характарыстыкамі жывёлаў свайго роду. Пэпа і ейная сям’я хрукаюць пры размове, а іншыя жывёлы выдаюць свае характэрныя гукі ды ня толькі, напрыклад, сям’я Труса вельмі любіць моркву. Трусы — адзіныя з жывёлаў, хто жывуць у нары пад гарой, але й гэтая хата мае вокны й іншае падабенства з чалавечым жытлом.

## Пэрсанажы

### Сьвіньні
* Сьвінка Пэпа — галоўны пэрсанаж. Любіць скакаць па брудных лужынах, гуляць зь плюшавым мядзьведзікам «Тэдзі», гуляць зь феямі, хадзіць у дзіцячую групу і прымяраць вопратку. Яна жыве з малодшым братам Джорджам і бацькамі.
* Парсюк Джордж — малодшы брат Пэпы. Ягоная ўлюбёная цацка — дыназаўрык «М-р Дыназаўр». У шматлікіх эпізодах ён плача сваім «фірмовым» патокам сьлёз і воплем. Звычайна ў такія моманты Пэпа зводзіць яго.
* Мама-сьвіньня — маці Пэпы і Джорджа. Працуе дома праз кампутар.
* Тата-вяпрук — тата Пэпы і Джорджа. Працуе інжынэрам або архітэктарам (часта бачны з красьлюнкамі, у адной сэрыі распрацоўвае дом для ваўчынай сям’і).
* Дзядуля-вяпрук — тата Мамы-сьвіньні. Мае жарсьць да садоўніцтва і суднаходзтва. Ягоны найлепшы сябар — Дзядуля-сабака.
* Бабуля-сьвіньня — мама Мамы-сьвіньні. Любіць парфуму. Вырошчвае яблыні ў сваім садзе.
* Дзядзька-вяпрук — старэйшы брат Таты-вепрука, муж Цёткі-сьвіньні, бацька Хлоі і Аляксандра.
* Цётка-сьвіньня — жонка Дядзькі-вепрука, маці Хлоі і Аляксандра.
* Сьвінка Хлоя — сястра Аляксандра, стрыечная сястра Пэпы і Джорджа. Мае сяброў мядзьведзіху Бэлінду і вявёрку Саймана. Яна крышачку вышэйшая і старэйшая за Пепу, носіць жоўтую сукенку.
* Парсючок Аляксандар — брацік Хлоі. Ягоным першым словам была «лужына».

### Трусы
* Трусяня Рэбэка — сяброўка Пэпы зь дзіцячае групы. Старэйшая сястра Рычарда і двайняшак Розі і Робі.
* Трусік Рычард — малодшы брат Рэбэкі і старэйшы — блізьнятак. Найлепшы сябар Джорджа, хвалюецца па дробязях і плача, як Джордж, у некаторых сэрыях разам зь ім.
* Міс Трусіха — працуе адразу на некалькіх працах: кіроўцай аўтобуса, памочніцай у супэрмаркеце, бібліятэкаркай, пілётам верталёту, пажарніцай, прадавачкай марозіва, памочніцай у абутковай краме, гандляркай квіткамі і прадавачкай у парцалянавай краме, але ёй гэта падабаецца.
* Мама-трусіха — мама Рэбэкі, Рычарда, Розі і Робі. Блізьнятка міс Рэбіт.
* Тата-трус або Містэр Трус — тата Рэбэкі, Рычарда і блізьнятак. Працуе з Татам-вепруком і місіс Коткай у офісе на верхнім паверсе. У розных сэрыях працуе то начальнікам станцыі, то наглядчыкам музэю, то прадаўцом марозіва. Найлепшы сябар Таты-вепрука.
* Дзядуля-трус — дзядуля Рэбэкі, Рычарда і блізьнятак.
* Трусікі Розі і Робі — малодшая сястрычка і брацік Рэбэкі і Рычарда.

## Узнагароды
* Дзіцячая прэмія BAFTA-2005 за найлепшы мультсэрыял для дашкольнікаў
* Прэмія дзіцячай аўдыенцыі фэстывалю «Cartoons on the Bay»-2005 за найлепшы мультсэрыял для дашкольнікаў
* Прэмія Пульсінэлы фэстывалю «Cartoons on the Bay»-2005 за найлепшы мультсэрыял для дашкольнікаў
* Прэмія Пульсінэлы фэстывалю «Cartoons on the Bay»-2005 за найлепшую эўрапейскую перадачу году
* Лепшы дзіцячы мультсэрыял Брэдфардзкага анімацыйнага фэстывалю-2005
* Гран-пры за найлепшую ТБ-прадукцыю анімацыйнага фэстывалю Энэсі-2005
* Дзіцячая прэмія BAFTA найлепшаму выканаўцу (Гарлі Бэрд)
* Дзіцячая прэмія BAFTA-2011 за найлепшы мультсэрыял для дашкольнікаў
* Дзіцячая прэмія BAFTA-2012 за найлепшы мультсэрыял для дашкольнікаў

## Крыніцы

## Вонкавыя спасылкі
* Афіцыйная бачына
* 

Катэгорыя:Flash-анімацыя
Катэгорыя:Выдуманыя сьвіньні
Катэгорыя:Брытанскія тэлесэрыялы
Катэгорыя:Брытанская мультыплікацыя
Катэгорыя:Дзіцячыя тэлесэрыялы
Катэгорыя:Тэлесэрыялы 2004 году
Катэгорыя:Тэлеперадачы на ангельскай мове